
Bennfentesek a közéletben? - politikai bennfentes kereskedelem a büntetőjogban

A politikai szférában megvalósuló bennfentes kereskedelem évtizedek óta jogi és közgazdaságtani kutatások tárgyát képezi az angolszász országokban, különösen az Amerikai Egyesült Államokban. Ennek ellenére Európában és hazánkban meglehetősen kevés a témában íródott releváns szakirodalom. Pedig a politikai bennfentes kereskedelem egy valós probléma, amely nem csak a tőkepiacokba vetett befektetői, hanem a demokratikus intézményekbe és a jogalkotási folyamatok integritásába vetett állampolgári bizalmat is képes alapjaiban megingatni.
Dolgozatomban – multidiszciplináris jelleget szem előtt tartva – a bennfentes kereskedelemmel és annak politikai változatával foglalkozok, kiemelt szerepet szánva a hazai büntetőjogi szabályoknak. A jelenség megértéséhez elengedhetetlen a mögöttes gazdasági szabályok megértése, ezért bemutatom a bennfentes kereskedelem két fő szabályozási modelljét és azt, hogy ezek milyen módon kezelik a politikusok általi elkövetést. Ezt követően a magyar büntetőjogi szabályokat tekintem át azt vizsgálva, hogy milyen tényállásokon keresztül lehet leghatékonyabban szankcionálni ezt a magatartást valamint, hogy ez a gyakorlatban milyen jogi kérdéseket vethet fel.
Kutatásomban arra jutottam, hogy Európában is fennáll a politikai bennfentes kereskedelem elterjedésének reális veszélye, azonban nem állnak rendelkezésre a probléma felderítéséhez szükséges mechanizmusok. Ezért jelenleg a helyzet súlyosságát sem tudjuk adekvát módon felmérni. Ennek keretében rámutatok arra, hogy a büntetőjog szükséges, de nem elégséges eszköz arra, hogy egymagában ilyen összetett gazdasági és politikai problémákat kezeljen. Végül de lege ferenda javaslatként egy lehetséges szabályozási irányt mutatok be a dolgozatban, amelynek középpontjában a politikusok befektetéseinek szabályozása és az európai uniós szabályok mintájára megalkotott bejelentési kötelezettségek állnak. Úgy vélem, hogy ez egy hatékonyabb szabályozási irányt jelentene a jövőben és lényegesen segítené a büntető anyagi jogi szabályok érvényesülését a gyakorlatban.
 



